एक अमेरिकी युवती ने मुंबई के ईस्कॉन मंदिर गेस्ट हाउस में उसके साथ छेड़छाड़ का आरोप लगाया है। वरिष्ठ पुलिस अधिकारी निकेत कौशिक ने इसकी जानकारी देते हुए कहा कि कृष्ण की पूजा से जुड़ी इस संस्था के गेस्ट हाउस में रहने वाली अमेरिकी युवती ने जुहू में इसकी रिपोर्ट दर्ज कराई है। अधिकारी ने कहा कि हमने छेड़छाड़ का केस दर्ज कर लिया है और साथ में संबंधित धाराएं भी लगाई हैं, जिसमें बलात्कार की कोशिश शामिल है। अपनी शिकायत में युवती ने कहा है कि घटना उस समय हुई जब वह अपने कमरे में अकेली थी, उसी वक्त एक युवक ने उसके रूम में प्रवेश किया और उसके साथ छेड़छाड़ करने लगा। युवती के शोर मचाने पर वहां सुरक्षाकर्मी पहुंच गए और उसे बचा लिया। हालांकि पुलिस ने इस संबंध में अभी कोई गिरफ्तारी नहीं की है। पुलिस ने मंदिर के सभी कर्मचारियों सहित कई लोगों से पूछताछ की है। ईस्कॉन के गेस्ट हाउस में करीब 76 कमरे हैं, जिसमें मंदिर के ही कर्मचारी रहते हैं। अमेरिकी युवती किसी कर्मचारी के ही कहने पर वहां रह रही थी।